钦定古今图书集成/明伦汇编/氏族典/第203卷 > 高俭
## 钦定古今图书集成/明伦汇编/氏族典/第203卷 > 高俭

按《唐书高俭传》：“俭字士廉，以字显，齐清河王岳之孙。
敏惠有度量，仁寿中，补治礼郎。斛斯政奔高丽，坐与
善，贬为朱鸢主簿。会世大乱，京师阻绝，交趾太守丘
和署司法书佐。时钦州俚帅甯长真以兵侵交趾，和
惧，欲出迎。士廉曰：‘长真兵虽多，县军远客，势不得久。
城中兵尚可战，奈何受制于人’？和因命为行军司马”，
逆击破之。高祖遣使徇岭南，武德五年，与和来降。于
是秦王领雍州牧，荐士廉为治中。王为皇太子，授右
庶子，进侍中，封义兴郡公。坐匿王珪奏不时上，左授
安州都督，进益州大都督府长史。入为吏部尚书，进
封许国公。高祖崩，摄司空，营山陵，加特进，迁尚书右
仆射。太宗幸洛阳，太子监国，命摄少师。久之，请致仕，
听解仆射，加开府仪同三司、同中书门下三品，知政
事。帝伐《高丽》，皇太子监国，驻定州，又摄太傅，同掌机
务。还至并州，有疾，帝即所舍问之。贞观二十一年，疾
甚，帝幸其第，为流涕卒，年七十一，谥曰文献。

===高智周===按《唐书高智周传》：“智周，常州晋陵人。第进士，补越王
府参军，迁费令，入擢秘书郎、弘文馆直学士，三迁兰
台大夫。孝敬在东宫，为侍读，移病去。俄拜寿州刺史，
迁正谏大夫、黄门侍郎。仪凤初，进同中书门下三品，
迁太子左庶子。久之，罢为御史大夫，与薛元超、裴炎
同治章怀太子狱，无所同异，固表去位。高宗美其概”，
授右散骑常侍。请致仕，听之。卒，年八十二，赠越州都
督，谥曰定。